**ΟΔΗΓΙΕΣ ΓΙΑ TH ΣΥΜΦΩΝΙΑ ΤΩΝ ΚΑΤΑΣΤΑΤΙΚΩΝ**

**ΤΩΝ ΑΘΛΗΤΙΚΩΝ ΣΩΜΑΤΕΙΩΝ ΜΕ ΤΗΝ ΑΘΛΗΤΙΚΗ ΝΟΜΟΘΕΣΙΑ**

Προς διευκόλυνση των σωματείων που προτίθενται να αιτηθούν τη χορήγηση της ειδικής αθλητικής αναγνώρισης του άρθρου 8 του Ν. 2725/1999, όπως τροποποιήθηκε και ισχύει επισημαίνουμε τα ακόλουθα:

**1**. α) Ο **σκοπός του αθλητικού σωματείου** να είναι σύμφωνος με τις διατάξεις του άρθρου 1 «Έννοια-Σκοπός» του Ν. 2725/1999, οι οποίες ορίζουν ότι *«Αθλητικό σωματείο είναι η κατά τις διατάξεις του άρθρου 78 και επόμενα του Αστικού Κώδικα ένωση φυσικών προσώπων που έχει ως κύριο σκοπό τη συστηματική καλλιέργεια και την ανάπτυξη των δυνατοτήτων των αθλητών της για τη συμμετοχή τους σε αθλητικούς αγώνες.»*

 β) **Να προσδιορίζεται η έδρα του σωματείου**, δηλαδή η συγκεκριμένη πόλη (Δήμος) στην οποία λειτουργεί το σωματείο.

 γ) Η **επωνυμία του σωματείου** πρέπει να είναι διατυπωμένη ολογράφως στην Ελληνική Γλώσσα (δηλαδή να περιέχει λέξεις του ελληνικού λεξιλογίου). Κατ΄ εξαίρεση, γίνονται αποδεκτές επωνυμίες που περιλαμβάνουν ξενόγλωσσες ονομασίες αθλημάτων, αποκλειστικά και μόνον όπως αυτά έχουν ειδικώς αναγνωριστεί από τη Γενική Γραμματεία Αθλητισμού. Επίσης, γίνονται αποδεκτές επωνυμίες οι οποίες περιλαμβάνουν ξενόγλωσσες ονομασίες αθλημάτων, καθώς και επωνυμίες ομάδων άλλων χωρών, ευρέως γνωστών, οι οποίες καλλιεργούν το ίδιο άθλημα για το οποίο το σωματείο αιτείται την αθλητική αναγνώριση, αποτυπωμένες με ελληνικούς χαρακτήρες (π.χ. ΜΠΑΣΚΕΤ, ΤΕΝΙΣ, ΑΓΙΑΞ, ΜΠΑΡΤΣΕΛΟΝΑ, ΡΕΑΛ κ.τ.λ.). Αντίθετα, επωνυμίες που περιλαμβάνουν ξενόγλωσσες λέξεις οι οποίες αποτυπώνονται με ελληνικούς χαρακτήρες (π.χ. ΑΚΑΝΤΕΜΙ, ΣΠΟΡΤΣ, ΚΛΑΜΠ, κ.τ.λ.) δεν γίνονται αποδεκτές.

 Σε περίπτωση κοινής επωνυμίας και ίδιας έδρας με έτερο, ήδη αναγνωρισμένο σωματείο, η αίτηση δεν θα γίνεται αποδεκτή.

 Εάν υπάρχει διακριτικός τίτλος, θα πρέπει να απορρέει και να εμπεριέχεται στην επωνυμία του σωματείου. Στην περίπτωση που ο διακριτικός τίτλος είναι διαφορετικός από την επωνυμία, ή είναι διατυπωμένος σε άλλη γλώσσα, η αίτηση δεν θα γίνεται αποδεκτή.

 Γίνονται αποδεκτές επωνυμίες που περιλαμβάνουν τοπωνύμια και ονόματα προσωπικοτήτων. Επωνυμίες που περιέχουν το όνομα μέλους του σωματείου δεν γίνονται αποδεκτές.

**2**. Προσδιορισμός των **συγκεκριμένων κλάδων άθλησης** στων οποίων την καλλιέργεια και την ανάπτυξη αποσκοπεί το σωματείο, καθώς και πρόβλεψη της διαδικασίας ίδρυσης νέων κλάδων άθλησης ή κατάργηση υφισταμένων (άρθρο 7 του ν.2725/1999, όπως ισχύει). Εάν το άθλημα για το οποίο το σωματείο αιτείται την ειδική αθλητική αναγνώριση δεν αναφέρεται στο καταστατικό, θα πρέπει να προσκομίσει αντίγραφο της απόφασης του αντίστοιχου καταστατικού οργάνου του για την ίδρυση τμήματος με το νέο κλάδο άθλησης.

 Κατά την πρώτη αίτηση χορήγησης ειδικής αθλητικής αναγνώρισης, είναι απαραίτητο να αναφέρεται στο καταστατικό το άθλημα για το οποίο αιτείται το σωματείο την ειδική αθλητική αναγνώριση. Στην περίπτωση που δεν αναφέρεται το άθλημα, η αίτηση δεν γίνεται αποδεκτή.

**3**. **Μέλη του σωματείου:** Δεν γίνεται αποδεκτή η διάκριση των μελών του σωματείου σε τακτικά, δόκιμα ή πάρεδρα μέλη ή άλλες παρόμοιες. Εναρμόνιση του καταστατικού με την ισχύουσα αθλητική νομοθεσία ως προς τα κωλύματα εγγραφής και τους περιορισμούς (άρθρα 2 και 3 του ν.2725/1999 όπως ισχύει).

**4**. **Διοικητικό Συμβούλιο**: Στο καταστατικό προσδιορίζεται ακριβώς ο αριθμός και η σύνθεση του Διοικητικού Συμβουλίου, καθώς και η διάρκεια της θητείας του. Εναρμόνιση με την εκάστοτε ισχύουσα αθλητική νομοθεσία.

 Τα αξιώματα του Δ.Σ. να είναι ισάριθμα με τα μέλη του Δ.Σ. και να περιγράφονται τα καθήκοντα και οι αρμοδιότητες κάθε αξιώματος.

**5**. **Γενικές Συνελεύσεις–Αρχαιρεσίες**: Εναρμόνιση με την εκάστοτε ισχύουσα αθλητική νομοθεσία.

**6.** **Σφραγίδα του σωματείου**: Η αποτύπωσή της να εμπεριέχει την επωνυμία του σωματείου και να συμβαδίζει με την περιγραφή της στο καταστατικό.

**7. Πρόβλεψη διάλυσης** αθλητικού σωματείου (άρθρο 7 του ν. 2725/1999)

**8**. Για το ενδεχόμενο **συγχώνευσης** του σωματείου ή τμήματός του, είναι σκόπιμο να περιέχεται στο καταστατικό πρόβλεψη των διαδικασιών συγχώνευσης, όπως αυτές ορίζονται με τις διατάξεις του άρθρου 9 «Συγχώνευση αθλητικών σωματείων» του Ν. 2725/99, όπως τροποποιήθηκαν με την παρ. 1 του άρθρου 16 του Ν. 4049/12 και εξειδικεύθηκαν με την αριθμ. 24731/22.10.1999 (ΦΕΚ 1976 Β΄) απόφαση του αρμόδιου για τον αθλητισμό Υπουργού.

**9**. Να περιέχεται στο καταστατικό ως **ακροτελεύτια διάταξη** η ακόλουθη φράση “Οτιδήποτε δεν προβλέπεται από το παρόν καταστατικό ρυθμίζετε και διέπεται από την ισχύουσα περί αθλητικών σωματείων νομοθεσία και από τις οικείες διατάξεις του Αστικού Κώδικα, οι διατάξεις των οποίων είναι ισχυρότερες και προέχουν αυτών των καταστατικών.»

**Το καταστατικό θα πρέπει**, λόγω της σπουδαιότητας τους, **να περιέχει** εξαντλητικά τα οριζόμενα στα παρακάτω άρθρα:

* άρθρο 2 «Μέλη» παρ. 2, 3, 4 και 5 του ν.2725/99,
* άρθρο 3 «Κωλύματα εγγραφής – Περιορισμοί» του ν.2725/99, όπως ισχύει,
* άρθρο 6 «Βιβλία» του ν.2725/99,
* άρθρο 7 «Υποχρεώσεις – Δικαιώματα» παρ. 2, 6, 7, 9 και 10 του ν.2725/99, όπως ισχύει.

Το καταστατικό **δεν θα πρέπει να περιέχει**:

* Διατάξεις για **ίδρυση παραρτημάτων**, καθόσον το σωματείο έχει συγκεκριμένη έδρα προς άσκηση της αθλητικής δραστηριότητάς του, τηρεί ενιαία βιβλία και έχει μία ενιαία διοίκηση. Συνεπώς, το σωματείο δεν μπορεί να επιμερισθεί λειτουργικά σε τμήματα αυτοδιοικούμενα ή αυτoλειτουργούντα. Επιτρέπεται, όμως, να λειτουργεί προπονητήρια εντός των διοικητικών ορίων της έδρας του.
* Αναφορές σε **χρεόγραφα** διότι, σύμφωνα με τις διατάξεις του άρθρου 1 του ν.2725/99 και του άρθρου 78 του Αστικού Κώδικα, το αθλητικό σωματείο είναι ένωση προσώπων που επιδιώκει σκοπό μη κερδοσκοπικό.